માથુરએ જોયું તો પેલી વ્યક્તિની લાશ ગ્રાઉન્ડ ફલૉર પરની લિફ્ટના ખુલ્લાં દરવાજા આગળ પડી હતી. ચત્તી પડેલી એ લાશનો ઘૂંટણથી નીચેનો અડધો ભાગ લિફ્ટના દરવાજામાં અંદરની તરફ હતો, અને બાકીનો ભાગ દરવાજાની બહાર. માથુર લાશ પાસે ઉભડક બેસી ગયો. તેણે જોયું તો ગોળી પેલી વ્યક્તિની છાતીમાં, જમણી તરફ સહેજ ઉપરના ભાગમાં લાગી હતી. તેનો છાતીથી કમ્મર સુધીનો નાઈટ-ડ્રેસ લોહીથી લથપથ હતો. લાશની બાજુના ભાગ લોહીનો રેલો પથરાયેલો હતો. માથુરની નજર તેના ડાબા હાથની કાંડા ઘડિયાળ પર ગઈ…એ ઘડિયાળનો કાચ ફૂટી ગયો હતો અને તેનાં ત્રણેય કાંટા સ્થિર હતા, પ.૩૦નો સમય દર્શાવતા. મનોમન ગણતરી માંડતા મનની સાથોસાથ કંઈક ‘ક્લૂ‘ ની આશામાં ફરતી તેની નજર સહસા નોંધ્યું કે મરનારની જમણા હાથની મુઠ્ઠીમાં કંઈક છે. તેણે હળવેથી એ જમણા હાથની મુઠ્ઠીની બે આંગળીઓ હટાવી જોયું તેમાં એક-એમ રૂપિયાના ત્રણ અને આઠ આનાનો એક સિક્કો હતો. તે ક્યાંય સુધી ચૂપચાપ બેસી રહ્યો. થોડીવાર પછી કંઈક યાદ આવ્યું હોય તેમ તેણે મરનારનું માથું હળવેથી ઉઠાવ્યું અને ખોપરીના પાછળના ભાગમાં હાથ ફેરવ્યો…ત્યાં એક મોટું ઢીમચું ઊઠી આવ્યું હતું. લાશ પરથી નજર હટાવી તેણે ત્યાં બેઠાં બેઠાં જ આસપાસ નજર ફેરવવા માંડી. પછી તે એકી નજરે કૈંક આશ્ચર્યથી લિફ્ટના દરવાજાની સામેની ફ્લૉરને તાંકતો રહ્યો…કે જ્યાં લોહીનો નાનકડો ડાઘ પડ્યો હતો! અચાનક ઊભો થઈ, લિફ્ટમાં દાખલ થયો અને ક્યાંય સુધી સ્વિચબૉર્ડ પાસે ઝીણવટભરી નજરે ત્યાં જોવા લાગ્યો.